**Diplomstudiet – sett fra Apotekforeningens ståsted**

*Ellen Finstad,* *Ellen.finstad@apotek.no*

Norges Apotekerforenings videreutdanning i apotekfarmasi, best kjent som Diplomstudiet, tok opp sine første 10 studenter til ettårig studium på 20 vekttall i 1993. Etablering av videreutdanningen var gjort mulig gjennom opprettelsen av «det gamle» Apotekfarmasifondet og dermed mulighet for finansiering. Apotekforeningen så tidlig denne muligheten for kompetanseheving hos daværende og kommende ledere i apotek, tok tak i idéen og arbeidet med å realisere denne. Forut for starten pågikk store diskusjoner, både om innhold og fagsammensetning i videreutdanningsprogrammet og om organiseringen.

Diskusjonen om fagsammensetning dreiet seg mye om hvorvidt programmet skulle inneholde bare farmasifaglige emner eller også inkludere emner som organisasjon og ledelse. Dette endte opp med et tredelt perspektiv: Både farmasifag, ledelse/organisering og samfunnsfag skulle studeres for å bidra til endringsdyktighet og forbedringer i apotekvirksomheten, først og fremst i forhold til kundene. Diskusjonen om organisering av og ønsket om å knytte videreutdanningen til universitetet førte til opprettelsen av Avdeling for videre- og etterutdanning (VETT) som en egen avdeling ved Farmasøytisk institutt.

Undervisningen bestod av ukesamlinger ved Universitetet i Oslo og selvstudier der kommunikasjon mellom studenter og lærere var basert på aktiv bruk av informasjonsteknologi. Det skulle også gjennomføres en prosjektoppgave.

Flere evalueringer underveis viste at studentene ved videreutdanningen for en stor del var fornøyd med studieopplegget. Flere forhold gjorde likevel en omlegging av studiet nødvendig. Videreutdanningen var kostnadskrevende og hadde bare kapasitet til 10 studenter i året. Store strukturendringer i apotekbransjen medførte at fullfinansiering fra Apotekforeningen ikke kunne vedvare. Søkningen til studiet gikk også ned og en markedsundersøkelse i 1998 viste at potensielle søkere til videreutdanningen ønsket seg større fleksibilitet i forhold til emnevalg og studieprogresjon og mer nettbasert undervisning. Siste kull avsluttet studiet våren 2000 etter at til sammen 7 kull hadde gjennomført Diplomstudiet.

Foredraget vil mer detaljert presentere historien om Diplomstudiet.